《三日华林园公宴诗》
南北朝·邢邵

回銮自乐野，弭盖属瑶池。五丞接光景，七友树风仪。

芳春时欲遽，览物惜将移。新萍已冒沼，馀花尚满枝。

草滋径芜没，林长山蔽亏。芳筵罗玉俎，激水漾金卮。

歌声断以续，舞袖合还离。

作者简介：（496—?）北齐河间鄚人，字子才，小字吉。邢臧弟。十岁能属文，有才思。文章典丽，既赡且速。仕北魏，释褐宣武帝挽郎。孝庄帝永安初，累迁中书侍郎。尔朱荣入洛，邵与杨愔避于嵩山。节闵帝普泰中，除给事黄门侍郎。为高澄所征，与温子升共为侍读。其后除骠骑、西兖州刺史，有善政。还都，历中书令、太常卿兼中书监，摄国子祭酒。授特进。有文名。富藏书，为北齐私家之冠。尝与杜弼共论名理，认为“神之在人，犹光之在烛，烛尽则光穷，人死则神灭”。有《邢特进集》明人辑本。